Villy Søvndal (SF), 2003-04-11:
Debatten om bedre fysisk og psykisk miljø for børn i daginstitutioner har jo udviklet sig til en snart 2 timer lang debat.
Det er fint nok, for på afgørende punkter er det faktisk en meget principiel debat, vi har.
Den ene hoveddebat drejer sig om, hvorvidt det koster penge at forbedre forholdene.
Her synes jeg, at det var glædeligt, at socialministeren allerede fra starten af debatten gik ind og sagde, at det gør det.
Det synes jeg var med til at klare debatten af i forhold til sådan de mere fantasifulde indlæg, som jeg synes specielt Venstres og Dansk Folkepartis ordførere stod for.
Venstres ordfører mener, at det her klarer vi ved, at folk må flytte sig, hvis de ikke er tilfredse.
Det er et bemærkelsesværdigt syn på den offentlige sektor, at vi som regering, som offentlig myndighed ikke behøver at påtage os noget som helst ansvar for noget som helst, for hvis folk ikke er tilfredse med de tilbud, der gives, er det liberale tilbud, at så må folk flytte sig. Dansk Folkepartis tilbud er, at der må prioriteres, og selvfølgelig må man det, når man er med til at føre en offentlig økonomi, der er så stram, at der bliver sparet på samtlige områder.
Så lige en enkelt bemærkning om den stramme økonomi.
Sidste år mistede daginstitutionsområdet samlet 0,5 mia. kr.
Det er simpelt hen ikke rigtigt, at det er en konsekvens af et faldende børnetal eller sådan noget, for
så havde man jo ikke været nødt til at indskrænke åbningstiderne og nednormere og samtidig hæve priserne for de tilbud, der er.
Den stramme økonomi ser desværre ud til fremover at blive endnu strammere, og det vil sige, at de nedskæringer, vi har set på daginstitutionsområdet, fremover vil blive
endnu værre end dem, vi så sidste efterår.
Og så er det jo, synes jeg, utrolig fint, at beslutningsforslaget rejser debatten om noget, som bliver overset i en situation, hvor man i den grad tager et jerngreb om den offentlige sektor, nemlig spørgsmålet om det fysiske og psykiske miljø.
Netop derfor er det jo ikke alene vigtigt, det er oven i købet meget aktuelt, at vi behandler det her forslag om bedre psykisk og fysisk miljø for børn. Det er jo rigtigt, at alle ordførere holder en ordførertale om, at det skal være godt for børn.
Men det er jo i virkeligheden ikke den type festtaler, der er afgørende.
Det afgørende er jo, når den udtrykte velvilje skal omsættes mere kontant; så er det jo, om man så må sige, at fårene skilles fra bukkene, og det er så også det, der sker i debatten i dag.
Det, der er vigtigt, og som beslutningsforslaget rejser en debat om, er børns udeforhold - leg, plads, oplevelsesmuligheder osv. - i daginstitutioner, hvor børn jo tilbringer ganske mange timer, og det er indeforhold med hensyn til støj, plads, indeklima osv.
Som det tidligere er påpeget, står vi i dag, fordi der er færre børn, med en enestående mulighed for at bruge situationen til at lave forbedringer i forhold til 1990'erne, hvor stadig flere børn blev puttet ind, da vi havde mange på venteliste.
Jeg er spændt på, når ministeren skal op og svare til slut, om ministeren vil sige, at det her ligger hende så meget på hjerte, at når regeringen om kort tid tager fat på forhandlingerne med kommunerne om den kommunale økonomi
, vil hun se det som en af sine vigtige opgaver at sikre, at det også bliver omsat i mere kontant velvilje.
Ministeren har jo som minister netop en enestående mulighed for at handle, og ministeren har erkendt, i modsætning til ordførerne fra Venstre og Dansk Folkeparti, at der er en økonomisk sammenhæng, så jeg er helt sikker på, at når ministeren kommer herop, vil hun sige til slut, at selvfølgelig vil hun se det som en af sine opgaver at sikre en tilstrækkelig økonomi i kommuneaftalerne, sådan at det her vigtige område også kan tilgodeses.
Jeg skal så runde af med at sige, at SF støtter forslaget.